Document ID: 32003R1087

Rådets forordning (EF) nr. 1087/2003
af 18. juni 2003
om autonome og midlertidige foranstaltninger for indførsel af visse forarbejdede landbrugsprodukter med oprindelse i Letland og for udførsel af visse forarbejdede landbrugsprodukter til Letland
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1) I protokol nr. 2 til Europaaftalen mellem De Europæiske Fællesskaber og Letland, som er godkendt ved Rådets og Kommissionens afgørelse 98/98/EF, EKSF, Euratom af 19. december 1997 om indgåelse af Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Letland på den anden side(1), er der fastsat toldindrømmelser for forarbejdede landbrugsprodukter med oprindelse i Letland. Protokol nr. 2 er blevet ændret ved protokollen om tilpasning af handelsaspekterne i Europaaftalen med Letland, i det følgende benævnt "tilpasningsprotokollen", som er godkendt ved Rådets afgørelse 1999/790/EF(2), og ved afgørelse nr. 7/2001 truffet af Associeringsrådet EU-Letland(3).
(2) Der er for nylig indgået en handelsaftale, som ændrer tilpasningsprotokollen. Formålet med aftalen er at forbedre den økonomiske konvergens som forberedelse af Letlands tiltrædelse af Den Europæiske Union, og aftalen skal efter planen træde i kraft senest den 1. juli 2003. Hvad angår Fællesskabet indeholder aftalen indrømmelser i form af en fuldstændig liberalisering af handelen for visse forarbejdede landbrugsprodukter.
(3) Proceduren for vedtagelse af en afgørelse om ændring af tilpasningsprotokollen vil ikke blive afsluttet så betids, at den kan træde i kraft den 1. juli 2003. Det er derfor nødvendigt at bestemme, at toldindrømmelserne til Letland anvendes autonomt fra den 1. juli 2003.
(4) På forarbejdede landbrugsprodukter, som er omfattet af protokol nr. 2, men som ikke er anført i denne forordning, finder de bestemmelser, der er fastsat i protokol nr. 2, fortsat anvendelse.
(5) Ved indførsel af visse forarbejdede landbrugsprodukter bør der ikke opkræves told.
(6) For de forarbejdede landbrugsprodukter, der ikke er omfattet af traktatens bilag I, bør der ikke ydes eksportrestitutioner i henhold til Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(4).
(7) De nødvendige foranstaltninger til at gennemføre denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5) -
UDSTEDT FØLGENDE FORORDNING:
Artikel 1
Fra den 1. juli 2003 opkræves der ingen told på indførsel af de forarbejdede landbrugsprodukter med oprindelse i Letland, der er anført i bilaget.
Artikel 2
For de forarbejdede landbrugsprodukter, som ikke er anført i bilag I til traktaten, og som udføres til Letland, kan der ikke i henhold til forordning (EF) nr. 1520/2000 ydes eksportrestitutioner.
Artikel 3
På de forarbejdede landbrugsprodukter, som ikke er omfattet af bilag I, finder bestemmelserne i protokol nr. 2 anvendelse.
Artikel 4
Kommissionen kan i overensstemmelse med proceduren i artikel 5, stk. 2, suspendere de foranstaltninger, der er fastsat i henhold til artikel 1 og 2, såfremt Letland ikke anvender de aftalte gensidige præferencer.
Artikel 5
1. Kommissionen bistås af den komité, der er nævnt i artikel 16 i Rådets forordning (EF) nr. 3448/93 af 6. december 1993 om en ordning for handler med visse varer fremstillet af landbrugsprodukter(6), i det følgende benævnt "komitéen".
2. Når der henvises til dette stykke, anvendes artikel 4 og 7 i afgørelse 1999/468/EF.
Det tidsrum, der nævnes i artikel 4, stk. 3, i afgørelse 1999/468/EF, fastsættes til en måned.
3. Komitéen fastsætter selv sin forretningsorden.
Artikel 6
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juli 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 18. juni 2003.

Labels: 3
17
18
6